**Sikeresen pályázott a Magyar Nemzeti Múzeum - Újabb fejlesztés valósul meg az esztergomi Vármúzeumban**

**A Magyar Nemzeti Múzeum sikeresen pályázott az INTERREG Szlovákia-Magyarország program keretében, a zselízi Esterházy kastéllyal közösen több mint kétmillió eurót fordíthat turisztikai fejlesztésre, amelyből az Európai Fejlesztési Alap több mint másfél millió euróval támogatja a projekt megvalósítását. Esztergom és Zselíz páratlan idegenforgalmi és kulturális adottságokkal rendelkező városok, az esztergomi Vár a magyar kultúra bölcsője, a zselízi Esterházy kastély pedig Szlovákia egyik kincsesládája.**

A Cooperation for reopening the Studiolo of the Esztergom Castle and the southeast part of Esterhazy manor-house in Zeliezovce. (acronym: CoME-in 2.0) című projekt kiemelt célja az esztergomi Vármúzeum fejlesztése, a megromlott állapotú várfalának rekonstrukciója szakszerű szigetelés és vízelvezetés megoldásával, valamint a vélhetően Botticelli által festett – „Erények” freskókkal díszített Studiolo megnyitása és a látogatók számára való múzeumi bemutatása. A komplex fejlesztés eredménye lesz egy a vár 16 helyiségét érintő új, 1 órás körtúra is a legújabb 3D-s és virtuális tartalmakat alkalmazó elemekkel, a látogatók igényeit hangsúlyozottan figyelembe tartalmakkal és térkialakítással A fejlesztés értéke közel 1 millió euró.

A projekt másik része a zselízi Esterházy kastély felújításának folytatása, melynek köszönhetően a helyiségek már teljes körű kulturális és oktatási központként funkcionálhatnak. A támogatásból az Esterházy kastély délkeleti része is megújulhat, melynek tervezett összköltsége 950 ezer euró a pályázatból 640 ezer Euró fordítható a felújításra

A projekt keretében a partnerek tágabb együttműködés mellett döntöttek és partnerként a Szent Jakab Templomot üzemeltető katolikus egyház is részt vesz majd a megvalósításban.

Az együttműködés része az is, hogy a zselízi kastélyban kialakítani kívánt szolgáltatásokért felelős szakembereket a projekt megvalósítása során a Magyar Nemzeti Múzeum képzésben részesíti. A Szent Jakab Templom régészeti feltárását, valamint megnyitását a nagyközönség előtt a MNM és a költségvetés nélküli partnerszervezetek szakemberei fogják végezni. Zselíz Város Önkormányzata a Norvég alapos projekt rendezvényeinek lebonyolítása során szerzett tapasztalatait és tudását fogja átadni a MNM-nek a projekt megvalósítása folyamán. A folyamatos kölcsönös tudásmegosztás és kulturális csereprogram biztosítják az épületek hosszútávú fenntartását.

A Magyar Nemzeti Múzeum és Zselíz Város Önkormányzata nem először pályázik közösen: a jelenlegi pályázatot a CoME-in előzte meg, amelyen a kastély a Nemzeti Múzeum egy másik tagintézményével, a Balassa Bálint Múzeummal közösen nyert és valósított meg sikeresen turisztikai fejlesztést.